**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.08.2023, ora 08.00 – 11.08.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.08.2023, ora 07.00**

**RÂURI**

**Debitele au fost în scădere** pe râurile din bazinele: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moravița, Caraş, Nera, Cerna şi relativ staționare pe celelalte râuri.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Timiş, Moravița, Caraș, Nera şi mai mici (sub 30% din normalele lunare) pe râurile din bazinele hidrografice: Râmnicu Sărat, Bârlad, pe unii afluenţi din bazinele superioare ale Oltului, Argeșului, Prutului și pe râurile din Dobrogea.

În interval s-a emis o **avertizare hidrologică şi** cinci **atenționări hidrologice** pentru fenomene imediate.

A fost în vigoare **atenționarea hidrologică** nr. 105 până la ora 24:00.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fiîn scădere** pe râurile din bazinele: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moravița, Caraş, Nera, Cerna şi relativ staționare pe celelalte râuri.

Sunt posibile creșteri de niveluri și debite pe unele râuri mici din zonele montane ca urmare a precipitațiilor slabe prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 10-11.08.2023 **a fost în creştere, având valoarea de** **5500 m3/s**, peste media multianuală a lunii **august (4300 m3/s).**

În aval de Porţile de Fier debitele au fost în creștere pe sectorul Gruia-Călărași și relativ staționare pe sectorul Cernavodă-Tulcea.

**Debitul la intrarea în ţară** (secţiunea Baziaş) **va fi în creştere (6000 m3/s).**

În aval de Porțile de Fier debitele vor fi în creştere pe sectorul Gruia-Vadu Oii și relativ staționare pe sectorul Brăila-Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20 mc/s;

-r. Dâmbovița: ac. Văcărești: 8 mc/s;

-CA2: 0,5 mc/s;

-Der. Mircea Vodă: 1.2 mc/s.

**A.B.A. Buzău-Ialomiţa**

Ca urmare a scăderii debitului fluviului Dunărea din ultima perioadă, precum și a prognozei hidrologice a debitelor medii zilnice, începând cu data de 24.07.2023 s-a trecut la aplicarea fazei de atenționare/ avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare pentru sectorul 5.2 Braț Măcin – PH Smârdan.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 10.08.2023, ora 09.00 –11.08.2023, ora 06.00**

**În ţară,** în sud-vest și parțial în vest și centru vremea s-a răcit, iar abaterea negativă a temperaturii aerului față de norme a fost în general de 3...5 grade și pe arii restrânse până la 7...8 grade. În restul teritoriului valorile termice diurne au crescut ușor și s-au apropiat de cele specifice perioadei. Cerul a fost variabil, cu înnorări temporar accentuate mai ales după-amiaza și seara și au fost averse însoțite de descărcări electrice în zonele montane, local în Oltenia, Banat, Crișana, Transilvania și în nordul Moldovei și pe spații mici în rest. Cantitățile de apă, mai ales prin acumulare, au depășit izolat 30 l/mp în estul Transilvaniei și în nordul Moldovei. Vântul a suflat slab și moderat, cu ușoare intensificări în sud-est. Temperaturile maxime s-au încadrat între 19 grade la Petroșani și 32 de grade la București-Filaret. La ora 6 temperatura aerului avea valori cuprinse între 7 grade la Miercurea Ciuc și 21 de grade la Gura Portiței și Constanța-dig.

**Observaţie:** în intervalul de diagnoză au fost în vigoare 21 de mesaje pentru fenomene meteorologice periculoase imediate, dintre care 6 avertizări cod portocaliu (3 emise de către SRPV Timișoara, 2 emise de către SRPV Sibiu și 1 emisă de către SRPV Cluj) și 15 atenționări cod galben (5 emise de către SRPV Sibiu, 4 emise de către SRPV Cluj, 3 emise de către SRPV Timișoara și 3 emise de către SRPV Craiova).

**La Bucureşti** valorile termice s-au menținut în jurul normelor specifice perioadei. Cerul a fost variabil, iar vântul a suflat slab și moderat. Temperatura maximă a fost de 29 de grade la Afumați, 30 de grade la stația meteo Băneasa și 32 de grade la Filaret, iar la ora 6 se înregistrau 17 grade în Băneasa, 18 grade la Afumați și 19 grade la Filaret.

**3. Prognoza meteorologică în intervalul 11.08.2023, ora 09.00–12.08.2023, ora 9.00**

**În ţară** vremea va fi în continuare răcoroasă, mai ales dimineața și noaptea, în nord, centru și vest, iar în restul țării vor fi valori termice diurne apropiate de normele perioadei. Temperaturile maxime se vor încadra între 22 și 31 de grade, iar cele minime între 8 și 17 grade, ușor mai ridicate pe litoral și în deltă. Cerul va fi variabil, iar cu precădere după-amiaza și seara, local vor fi înnorări temporare și averse în zonele montane și submontane, pe arii restrânse în nord, centru și est și doar izolat în celelalte regiuni. Vântul va sufla slab și moderat, cu unele intensificări în Dobrogea, Moldova și sudul Banatului. În depresiuni, în a doua parte a nopții, izolat se va forma ceață.

**La Bucureşti** vremea va fi predominant frumoasă, iar valorile termice vor fi apropiate de normele perioadei. Temperatura maximă se va situa în jurul a 30 de grade, iar cea minimă va fi de 15...17 grade. Cerul va fi variabil, cu unele înnorări după-amiaza, când vor fi posibile ploi slabe de scurtă durată. Vântul va sufla slab până la moderat.

***II. CALITATEA APELOR***

**Pe râurile interioare**

**A.B.A. Someş-Tisa** informează că în urma sesizării din data de 09.08.2023 vizând apariţia de peşti morţi care plutesc pe suprafața apei lacului Gheorgheni 1 din Cluj-Napoca, reprezentanţii S.G.A. Cluj au investigat pe teren fenomenul. De asemenea, specialiștii Laboratorului Regional de Calitatea Apelor din cadrul A.B.A. Someș-Tisa au prelevat probe de apă care urmează să fie analizate. La fața locului a fost determinat pH-ul (7,2) - o valoare normală pentru ape de suprafață și concentrația oxigenului dizolvat (2,7 mg/l la suprafață și 2,6 mg/l la circa doi metri adâncime) – valori foarte mici pentru populația piscicolă.

Aceste date evidenţiază printre cauzele mortalității piscicole:

-primenirea deficitară a apei din lac, fapt care conduce la scăderea concentrației oxigenului dizolvat;

-fenomenele meteorologice excesive din ultima perioadă - temperaturi extrem de ridicate urmate de precipitații în aversă, care provoacă șocuri termice.

Se menţionează că ecosistemul lacului Gheorgheni s-a schimbat foarte mult în ultimii ani, iar sursele de poluare difuză au adăugat un exces de nutrienți în apă, alăturându-se astfel celorlalți factori de stres, în contextul funcțiunilor complexe ale lacului. Schimbările climatice afectează mai multe procese naturale din lac, cum ar fi: circulația apei, distribuția oxigenului și circuitul nutrienților.

Toate aceste modificări au declanșat schimbări în compoziția și dinamica florei și faunei lacului, fapte ce prezintă riscuri pentru biodiversitatea naturală și funcționarea ecosistemului.

Personalul Primăriei municipiului Cluj-Napoca (administrator al lacului) a procedat la îndepărtarea peştilor morţi.

**A.B.A. Argeș-Vedea** revine cuinformații despre poluarea accidentală cu materii biologice semnalată în data de 08.08.2023, la ora 09:00, pe raza comunei Bascov, județul Argeș, în urma căreia într-un curs de apv necadastrat s-au scurs sânge și alte resturi de carne.

În urma deplasării pe teren a reprezentanților A.B.A. Argeș-Vedea (Laborator, GMPRA și IBA) împreună cu cei ai G.N.M.-C.J. Argeș au fost constatate următoarele :

-pe canalul Mierlușești, în dreptul podului str. Serelor ce traversează canalul, a fost identificată o conductă din beton pe care existau scurgeri de apă uzată, neputându-se identifica proveniența acestora;

-Laboratorul de calitate a apei din cadrul A.B.A. Argeș-Vedea a prelevat o probă de apă din dreptul conductei;

-la o distanță de 400 m amonte de str. Serelor a fot identificată o altă conductă de evacuare a apelor uzate ce traversa un nou canal rezultat în urma construirii autostrăzii A1 Pitești-Sibiu. Conducta respectivă era înfășurată într-o folie și legată cu sârmă pe o porțiune de circa 1 m. În urma îndepărtării foliei s-a constatat o fisură a conductei prin care erau evacuate ape uzate în canal;

-Laboratorul de calitate a apei din cadrul A.B.A. Argeș-Vedea a prelevat 2 probe de apă din scurgerile țevii de evacuare aflate în dreptul SC SAM DOR DIVERS SRL;

-vizual, apa avea o culoare închisă și miros înțepător;

-în urma rezultatelor analizelor de calitate a apei se vor dispune măsurile ce se impun.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 09.08.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10(pulberi în suspensie cu diametrul sub 10 microni).

1. **În domeniul solului şi vegetaţiei**

**Garda Forestieră Râmnicu Vâlcea** informează că în data de 10.08.2023, la ora 11:15, s-a produs un incendiu în zona comunei Movileni, pe raza Ocolului Silvic Drăgănești-Olt, jud. Olt. Acesta a afectat o suprafaţă de 2 ha de litieră și a fost stins în aceeași zi, la ora 12:30, de către personalul silvic, pompierii civili și cetățeni.

**G.N.M.-C.J. Argeș** informează că în data de 10.08.2023, la ora 12:00, s-a produs un incendiu în zona comunei Mălureni, cauza fiind incendierea vegetației de către proprietarul terenului și scăparea focului de sub control. Incendiul a afectat o suprafaţă de 500 mp de vegetație uscată și 30 mp de litieră și a fost stins în aceeași zi, la ora 13:00, de către un echipaj I.S.U. Argeș.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**G.N.M.-C.J. Bacău** informează telefonic că în data de 10.08.2023, în jurul orei 14:00, **s-a produs o surpare de teren în zona Perimetrului de exploatare Gura Slănic din zona orașului Târgu Ocna, jud. Bacău**, în vecinătatea unei sonde de extracție saramură aparținând SNS Salina SA. Suprafața de teren surpată este de 16x8 metri și are adâncimea de 3 metri. **Nu s-au înregistrat victime, pagube materiale sau poluarea factorilor de mediu.** Din primele cercetări a rezultat ca ar fi un fenomen natural de spălare a spinării domului de sare care începe la adâncimea de 5 metri. A fost convocat grupul de suport tehnic pentru situații de urgenţă de către prefect. Se monitorizează zona, urmând să se efectueze expertiza tehnică de către SNS. Se va reveni cu informaţii.

**DIRECȚIA COMUNICARE**